02015R0242 — DA — 08.03.2022 — 002.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

Ændret ved:









▼B

KOMMISSIONENS DELEGEREDE FORORDNING (EU) 2015/242

af 9. oktober 2014

om detaljerede regler for arbejdet i de rådgivende råd, der oprettes inden for rammerne af den fælles fiskeripolitik







Artikel 1

Anvendelsesområde

Ved denne forordning fastsættes der detaljerede regler for de rådgivende råds virkemåde, jf. artikel 43 i forordning (EU) nr. 1380/2013.

Artikel 2

Definitioner

I denne forordning anvendes følgende definitioner:

1) »berørt medlemsstat« : en medlemsstat, der har en direkte forvaltningsmæssig interesse, jf. artikel 4, stk. 1, nr. 22, i forordning (EU) nr. 1380/2013, i et rådgivende råds kompetenceområde som defineret i artikel 1 i bilag III til forordning (EU) nr. 1380/2013. Når det gælder det rådgivende råd for akvakultur og det rådgivende råd for markederne, forstås der ved »berørt medlemsstat« samtlige medlemsstater i Den Europæiske Union.

▼M1

2) »brancheorganisationer« : organisationer, der repræsenterer fiskeriet (herunder ansatte fiskere) og i givet fald akvakulturbrugere og repræsentanter for forarbejdnings- og afsætningssektorerne.

▼B

3) »andre interessegrupper« : repræsentanter for andre grupper end brancheorganisationer, der er berørt af den fælles fiskeripolitik, navnlig miljøorganisationer og forbrugergrupper.

Artikel 3

Påbegyndelse af arbejdet i de nye rådgivende råd

1. Brancheorganisationer og andre interessegrupper med interesse i et af de rådgivende råd, der er omhandlet i artikel 43, stk. 2, i forordning (EU) nr. 1380/2013 indgiver en fælles ansøgning til Kommissionen om påbegyndelsen af arbejdet i det respektive rådgivende råd. Den fælles ansøgning skal være i overensstemmelse med den fælles fiskeripolitiks mål og principper som fastlagt i forordning (EU) nr. 1380/2013, navnlig artikel 43, stk. 1, og bilag III, og skal omfatte: a) en formålserklæring b) driftsprincipper c) en forretningsorden d) en liste over brancheorganisationer og andre interessegrupper.

2. Efter at have kontrolleret, at den fælles ansøgning er i overensstemmelse med reglerne i forordning (EU) nr. 1380/2013, navnlig bilag III, og med reglerne i nærværende forordning, sender Kommissionen ansøgningen til de berørte medlemsstater senest to måneder efter modtagelsen. Kommissionen kan foreslå ændringer til den fælles ansøgning for at sikre, at den er i overensstemmelse med alle de krav, der er henvist til i denne artikel.

3. De berørte medlemsstater afgør, om ansøgningen er undertegnet af repræsentative brancheorganisationer og andre interessegrupper, og meddeler Kommissionen deres samtykke senest en måned efter modtagelsen af den fælles ansøgning. Kommissionen kan på grundlag af disse medlemsstaters bemærkninger bede om yderligere ændringer eller præciseringer.

4. Kommissionen offentliggør en meddelelse om påbegyndelsen af arbejdet i hvert nyt rådgivende råd i Den Europæiske Unions Tidende , C-udgaven. Den offentliggør først oplysningerne, når samtlige krav nævnt i stk. 1, er opfyldt. Det rådgivende råd påbegynder sit arbejde på den dato, der er angivet i meddelelsen, og som ikke må ligge forud for datoen for offentliggørelsen af meddelelsen.

▼M2

Artikel 4

Det rådgivende råds struktur og organisation

1. Det rådgivende råds struktur og organisation skal tillige med bestemmelserne i artikel 43, stk. 1, og artikel 45, stk. 1-3, i og bilag III til forordning (EU) nr. 1380/2013 være i overensstemmelse med denne artikels stk. 2-7.

2. Det rådgivende råd udpeger ved konsensus en formand og mindst én næstformand. Formanden kan komme fra uden for medlemskabet af det rådgivende råd. Hvis formanden udpeges blandt repræsentanter for medlemsorganisationer, udpeges mindst én af næstformændene blandt medlemmerne af den af kategorierne »brancheorganisationer« eller »andre interessegrupper«, jf. artikel 2, som formanden ikke tilhører. Dette princip finder om muligt også anvendelse på formænd for arbejdsgrupper.

3. Et rådgivende råds generalforsamling skal: a) vedtage en forretningsorden for det rådgivende råd b) træde sammen mindst én gang om året for at godkende det rådgivende råds årsrapport, årlige strategiplan og årlige budget c) træffe beslutning om inddelingen af de rådgivende råds medlemmer i kategorierne »brancheorganisationer« eller »andre interessegrupper« på grundlag af kriteriet i bilag I samt objektive og verificerbare oplysninger såsom bestemmelserne i vedtægten, listen over medlemmer og arten af de aktiviteter, den pågældende organisation udøver.

4. Generalforsamlingen udpeger en bestyrelse med op til 25 medlemmer på grundlag af indstillinger fra brancheorganisationerne og fra de andre interessegrupper for de pladser, der er tildelt hver af dem. Generalforsamlingen kan efter høring af Kommissionen beslutte at udpege en bestyrelse på højst 30 medlemmer for at sikre, at den ikke-industrielle flåde er ordentligt repræsenteret.

5. Med henblik på en ligelig og bred repræsentation af alle de berørte parter sikrer generalforsamlingen under hensyntagen til disses økonomiske formåen, at der fastsættes rimelige medlemsgebyrer.

6. Bestyrelsen skal: a) lede og administrere det rådgivende råds arbejde, jf. artikel 44, stk. 2 og 3, i forordning (EU) nr. 1380/2013 b) udarbejde årsrapporten, den årlige strategiplan og det årlige budget c) vedtage henstillinger og forslag som omhandlet i artikel 44, stk. 2, i forordning (EU) nr. 1380/2013.

7. Generalforsamlingen og bestyrelsen skal sørge for, at alle berørte parter er ligeligt og bredt repræsenteret, med særlig fokus på andre interessegrupper og i givet fald på den ikke-industrielle flåde. Antallet af repræsentanter for den ikke-industrielle flåde, bør afspejle denne flådes andel af fiskerisektoren i de pågældende medlemsstater.

Artikel 5

Arbejdsmetoder

1. Det rådgivende råd sikrer, at de vedtagne henstillinger og forslag: a) opfylder reglerne og målsætningerne i den fælles fiskeripolitik, jf. artikel 2 i forordning (EU) nr. 1380/2013 b) udarbejdes efter strenge principper om åbenhed, ligelig repræsentation og ytringsfrihed c) om muligt vedtages ved konsensus. Hvis der ikke kan opnås konsensus, anføres mindretalsudtalelser i de henstillinger, som vedtages af flertallet af tilstedeværende og stemmeafgivende medlemmer.

2. Ved fastlæggelsen af arbejdsmetoderne bestræber det rådgivende råd sig på at sikre, at alle medlemmer deltager effektivt og fuldt ud ved hjælp af moderne IT-kommunikationsmidler og ved at tilbyde tolkning og oversættelse.

▼B

Artikel 6

Finansielle bidrag fra de rådgivende råd

1. De rådgivende råd skal foruden godtgørelse af rejse- og opholdsudgifter tilbyde fiskere, der repræsenterer den ikke-industrielle flådes organisationer, yderligere godtgørelse, således at de kan deltage effektivt i rådets arbejde. Sådanne godtgørelser skal være behørigt begrundede i hvert enkelt tilfælde.

2. De rådgivende råd kan, når der indbydes observatører fra tredjelande som omhandlet i punkt 2, litra k), i bilag III til forordning (EU) nr. 1380/2013, bidrage til disse observatørers rejse- og opholdsudgifter på samme betingelser, som gælder for medlemmerne.

Artikel 7

Støtte fra medlemsstaterne

Medlemsstaterne kan yde passende teknisk, logistisk og finansiel støtte til de rådgivende råds virke.

▼M2

Artikel 7a

Resultatrevisioner

Det rådgivende råd underkaster mindst hvert femte år sig selv en uafhængig resultatrevision. Denne revision har til formål at udpege bedste praksis og mangler, opstille henstillinger med henblik på at forbedre arbejdet i det rådgivende råd og vurdere det overordnede bidrag til målene i den fælles fiskeripolitik i henhold til forordning (EU) nr. 1380/2013. Resultaterne af disse revisioner offentliggøres, og hvis der konstateres mangler i det rådgivende råds arbejde, ledsages resultaterne af en handlingsplan med konkrete tiltag og en klar tidsplan for deres gennemførelse.

▼B

Artikel 8

Ikrafttræden

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

▼M2









BILAG

Kriterier for inddelingen af de rådgivende råds medlemmer i kategorierne »brancheorganisationer« eller »andre interessegrupper«

1. En organisation inddeles i kategorien »brancheorganisation«, hvis mindst en af følgende kriterier er opfyldt:

a) organisationen repræsenterer eller har direkte eller indirekte økonomiske interesser i sektorerne for kommercielt fiskeri, akvakultur eller forarbejdning, afsætning, distribution og detailsalg af fisk og skaldyr

b) størstedelen af organisationens medlemmer, hvad enten de er fysiske eller juridiske personer, repræsenterer eller har direkte eller indirekte økonomiske interesser i sektorerne for kommercielt fiskeri, akvakultur eller forarbejdning, afsætning, distribution og detailsalg af fisk og skaldyr

c) organisationen repræsenterer ansatte i de sektorer, der er knyttet til kommercielt fiskeri, akvakultur eller forarbejdning, afsætning, distribution og detailsalg af fisk og skaldyr

d) mindst 50 % af organisationens finansiering kommer fra virksomheder, der er aktive inden for kommercielt fiskeri, akvakultur eller forarbejdning, afsætning, distribution og detailsalg af fisk og skaldyr

e) organisationen opfylder mindst et af kriterierne i punkt 1, litra a)-d), og er aktiv inden for miljø, forbrugerrettigheder og menneskerettigheder, sundhed, fremme af ligestilling, dyrs sundhed eller dyrs velfærd.

2. En organisation inddeles i kategorien »andre interessegrupper«, når den ikke opfylder nogen af de kriterier, der er fastsat i stk. 1, og:

a) primært er aktiv inden for miljø, forbrugerrettigheder og menneskerettigheder, sundhed, fremme af ligestilling, dyrs sundhed eller dyrs velfærd, rekreativt fiskeri eller lystfiskeri, eller